《金缕曲 京江舟中，四十初度，呈吴门韩慕庐先生》
清代·薛斑

四十今朝是。镇无端、孤舟满载，一天离思。半世风霜摇落尽，槁项真成穷士。

岂甘作、庸庸馀子？生不同时逢狗监，困泥途、谁荐雄文似。

愁不断，如江水。

行行渐指吴闾地。记当年、平章花月，裁红缕翠。忽漫光阴催转轴，精力已销亡矣。

怕华发、星星垂耳。剩有公荣堪与饮，纵凄凉、客路休辞醉。

歌金缕，祝强仕。